GO NA le lethabo le legolo le modiro o montši lefelong leo go agwago ntlokgolo ya Dihlatse tša Jehofa ya nakong e tlago kua Warwick, New York. Bana babo rena le dikgaetšedi ba bantši ba ikgafile kudu e le gore ba tšee karolo modirong wo wa go aga. Lega go le bjalo, ba bantši ba bona ba re: “Re be re ka se kgethe mošomo o mongwe ntle le wo.” Anke re boneng seo se diregago kua Warwick.
Go Bjang go Šoma Warwick?
“Ga se ra fo tlela go aga mo Warwick. Eupša Jehofa o kopanya dihlopha tša go aga tše di fapafapanego e bile o re thuša go naganišiša kamoo re thalago dipolane le go rulaganya mediro ya kago.”—Enrique Ford.
“Psalme 127:1 e re: ‘Ge ntlo e sa agwe ke Jehofa, ke ga lefeela ge baagi ba yona ba šomile ka thata go e aga.’ Mantšu ao a kgonthišetša gore modiro wo o tla fela ka baka la ge Jehofa a re šegofatša.”—Troy Snyder.
“Phihlelo ye e matlafaditše tumelo ya ka go feta selo le ge e le sefe bophelong bja ka.”—Richard Devine.
Ke ka baka la’ng banyalani ba atlegilego ba ile ba tšwa legaeng la bona leo ba le ratago kudu gomme ba yo dula ka phapošing e nyenyane?